ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

-----------------------------

ສຳນັກງານນາຍົກລັດຖະມົນຕີ ເລກທີ 155 /ນຍ

**ດຳລັດ**

**ວ່າດ້ວຍຊັບພະຍາກອນທຳມະຊາດທີ່ເປັນຢາ**

**( ເພສັດຊັບພະຍາກອນທຳມະຊາດ )**

- ອີງຕາມ ກົດໝາຍວ່າດ້ວຍລັດຖະບານ ແຫ່ງສາທາລະນະລັດ ປະຊາທິປະໄຕ ປະຊາຊົນລາວ ສະບັບ ເລກທີ 01/95/ສພຊ, ລົງວັນທີ 8 ມີນາ 1995;

- ອີງຕາມ ກົດໝາຍວ່າດ້ວຍປ່າໄມ້ ສະບັບເລກທີ 01/96, ລົງວັນທີ 11 ຕຸລາ 1996;

- ອີງຕາມ ກົດໝາຍວ່າດ້ວຍຢາ ແລະ ຜະລິດຕະພັນການແພດ ສະບັບເລກທີ 01/ສພຊ, ລົງວັນທີ 8 ເມສາ 2000;

- ອີງຕາມ ການສະເໜີຂອງລັດຖະມົນຕີວ່າການກະຊວງສາທາລະນະສຸກ,

**ນາຍົກລັດຖະມົນຕີອອກດຳລັດ**

**ໝວດທີ I**

**ບົດບັນຍັດທົ່ວໄປ**

**ມາດຕາ 1. ຈຸດປະສົງ**

 ດຳລັດສະບັບນີ້ມີໜ້າທີ່ກຳນົດລະບຽບຫຼັກການ, ບັນດາມາດຕະການ ກ່ຽວກັບການສົ່ງເສີມ, ຄຸ້ມຄອງ, ການຂຸດຄົ້ນ, ການຜະລິດ, ການປູກ, ການລ້ຽງ ແລະການນຳໃຊ້ຊັບພະຍາກອນທຳມະຊາດທີ່ເປັນຢາ ເພື່ອ ປົກປັກຮັກສາແຫຼ່ງຊັບພະຍາກອນທຳມະຊາດທີ່ເປັນຢາ, ຄວາມອຸດົມສົມບູນ ຂອງທຳມະຊາດ ແລະ ຮັບປະ ກັນການນຳໃຊ້ຊັບພະຍາກອນທຳມະຊາດທີ່ເປັນຢາໃຫ້ຍືນຍົງ.

**ມາດຕາ 2. ນິຍາມຄຳສັບຊັບພະຍາກອນທຳມະຊາດທີ່ເປັນຢາ**

1. ຊັບພະຍາກອນທຳມະຊາດທີ່ເປັນຢາ ແມ່ນເພສັດຊັບພະຍາກອນທຳມະຊາດ (Materia Medical Pharma-cognosy/matiere medicale) ຫຼື ວັດຖຸໃດໜຶ່ງທີ່ໄດ້ມາຈາກແຫຼ່ງທຳມະຊາດເຊັ່ນ: ພືດ, ສັດ ແລະ ແຮ່ ຈ່ານ ທີ່ສາມາດໃຊ້ເປັນວັດຖຸດິບເພື່ອຜະລິດເປັນຢາພື້ນເມືອງ ຫຼື ຢາຫຼວງ.

**ມາດຕາ 3. ພັນທະໃນການສົ່ງເສີມ, ຄຸ້ມຄອງ ແລະ ປົກປັກຮັກສາຊັບພະຍາກອນທຳມະຊາດທີ່ເປັນຢາ**

 ອົງການຈັດຕັ້ງທຸກຂັ້ນຂອງລັດທີ່ກ່ຽວຂ້ອງ ມີໜ້າທີ່ຊີ້ນຳ, ນຳພາ, ຄຸ້ມຄອງ, ສົ່ງເສີມການປົກປັກຮັກສາ ຊັບພະຍາກອນທຳມະຊາດທີ່ເປັນຢາ, ການປູກຕົ້ນໄມ້ເປັນຢາ ແລະ ການລ້ຽງສັດທີ່ເປັນຢາ ດ້ວຍການເຜີຍ ແຜ່ຂໍ້ມູນຂ່າວສານ, ສຶກສາອົບຮົມໃຫ້ປະຊາຊົນເຫັນໄດ້ຄວາມສຳຄັນ, ຄຸນຄ່າຂອງຊັບພະຍາກອນທຳມະຊາດ ທີ່ເປັນຢາ ໃນການຮັກສາສຸຂະພາບຂອງປະຊາຊົນ ແລະການພັດທະນາເສດຖະກິດຂອງຊາດ ແລະ ຜົນປະ ໂຫຍດທີ່ພົນລະເມືອງ ຈະໄດ້ຮັບຈາກການເອົາໃຈໃສ່ອະນຸລັກຮັກສາ ແລະ ຄຸ້ມຄອງຊັບພະຍາກອນທຳມະ ຊາດທີ່ເປັນຢາ.

ພົນລະເມືອງລາວ, ຄົນຕ່າງດ້າວ, ຄົນບໍ່ມີສັນຊາດ ແລະ ຄົນຕ່າງປະເທດ ທີ່ໄດ້ຮັບອະນຸຍາດດຳເນີນ ທຸລະກິດ ແລະ ຜະລິດຢາຈາກ ຊັບພະຍາກອນທຳມະຊາດທີ່ເປັນຢາ ມີພັນທະປົກປັກຮັກສາແຫຼ່ງຊັບພະຍາ ກອນດັ່ງກ່າວ, ມີໜ້າທີ່ປູກ ແລະ ລ້ຽງທົດແທນ ເພື່ອບໍ່ໃຫ້ມີການບົກແຫ້ງ.

**ມາດຕາ 4. ຫຼັກການພື້ນຖານກ່ຽວກັບການສົ່ງເສີມການນຳໃຊ້ ການຄຸ້ມຄອງ ການປົກປັກຮັກສາ ແລະ ການປູກລ້ຽງ ຊັບພະຍາກອນທຳມະຊາດທີ່ເປັນຢາ**

 ຫຼັກການພື້ນຖານກ່ຽວກັບການສົ່ງເສີມ, ການຄຸ້ມຄອງ ແລະ ການປົກປັກຮັກສາຊັບພະຍາ

ກອນທຳມະຊາດທີ່ເປັນຢາມີຄື:

1. ເອົາການຄຸ້ມຄອງ ແລະ ປົກປັກຮັກສາຊັບພະຍາກອນທຳມະຊາດທີ່ເປັນຢາເປັນວຽກງານຕົ້ນຕໍ, ເອົາ ວຽກງານປູກລ້ຽງທົດແທນຄືນເປັນວຽກງານສຳຄັນ;

2. ການຂຸດຄົ້ນຊັບພະຍາກອນທຳມະຊາດທີ່ເປັນຢາ ທີ່ຕິດພັນກັບການສຶກສາຄົ້ນຄວ້າ, ການຜະລິດຢາພື້ນ ເມືອງ ແລະ ຢາຫຼວງຕ້ອງມີແຜນການຄຸ້ມຄອງ ແລະ ປົກປັກຮັກສາ;

3. ບຸກຄົນ, ອົງການຈັດຕັ້ງຢູ່ໃນ ສ.ປ.ປ.ລາວ ແລະ ພາກສ່ວນນຳໃຊ້ທີ່ໄດ້ຮັບຜົນປະໂຫຍດ ມີໜ້າທີ່​ປົກ​ປັກ​ຮັກສາ​ ແຫຼ່ງ​​ຊັບພະຍາກອນ​ທຳ​ມະ​ຊາດ​ທີ່​ເປັນ​ຢາຂອງ​ຊາດ;

4. ບຸ​ກຄົນ​ ຫຼື ການ​ຈັດຕັ້ງ​ໃດໜຶ່ງ ທີ່​​ກໍ່​ຄວາມ​ເສ​ຍຫາຍ​ຕໍ່​ຊັບພະຍາກອນທຳ​ມະ​ຊາດ​ທີ່​ເປັນຢາ ແລະ ​ແຫຼ່ງ​ເພສັດ​ຊັບພະຍາກອນຕ້ອງ​ຮັບຜິດຊອບ​ຕໍ່ໜ້າກົດໝາຍ;

5. ຕ້ອງນຳໃຊ້​ຊັບພະຍາກອນ​ທຳ​ມະ​ຊາດ​ທີ່​ເປັນຢາຢ່າງ​ມີ​ແຜນ​ການ ແລະ ມີ​ປະສິດທິ​ຜົນ​ເພື່ອ​ການ​ພັດທະ ນາຊີວະ​ນາໆ​ພັນ​ແບບ​ຍືນຍົງ.

**ມາດຕາ 5. ການພົວພັນ ແລະ ການຮ່ວມມືສາກົນ**

 ລັດ​ສົ່ງເສີມ​ການ​ພົວພັນ ​ແລະ ການ​ຮ່ວມ​ມື​ສາກົນ ​ເພື່ອການ​ລົງ​ທຶນ, ​ແລກ​ປ່ຽນ​ບົດ​ຮຽນ, ພັດ ທະນາ​ຊັບພະຍາກອນ​ມະນຸດ ​ແລະ ອື່ນໆ ບົນພື້ນຖານ​ແນວ​ທາງນະ​ໂຍບາຍຂອງ​ພັກ ​ແລະ ລັດ​ໃນ​ການຈັດຕັ້ງປະ​ຕິ​ບັດ ການ​ປົກ​ປັກ​ຮັກສາ ​ແລະ ຄຸ້ມ​ຄອງ​ຊັບພະຍາກອນທຳ​ມະ​ຊາດ​ທີ່​ເປັນຢາ.

**ໝວດທີ II**

**ການຄຸ້ມຄອງ, ການປົກປັກຮັກສາ,**

**ການຂຸດຄົ້ນ ແລະ ການນຳໃຊ້ຊັບພະຍາກອນທຳມະຊາດທີ່ເປັນຢາ**

**ມາດຕາ 6. ການຂຸດຄົ້ນຊັບພະຍາກອນທຳມະຊາດທີ່ເປັນຢາ**

 ການຂຸດຄົ້ນ, ເກັບກູ້ ເພສັດຊັບພະຍາກອນທຳມະຊາດທີ່ເປັນຢາຕ້ອງມີວິທີການ ແລະ ນຳ​ໃຊ້​

 ເຕັກ​ນິກທີ່​ເໝາະສົມ ​ພ້ອມ​ທັງ​ຖືກ​ລະດູ​ການ​ ຊຶ່​ງມີຜົນ​ກະທົບໜ້ອຍທີ່​ສຸດ​ຕໍ່​ການ​ຂະຫຍາຍ​ພັນຂອງ​

 ພືດ ແລະ ສັດ​ເພື່ອ​ການ​ຍືນ​ຍົງ​ຄົງ​ຕົວ​ຂອງ​ແຫຼ່ງ​​ຊັບພະຍາກອນທຳ​ມະ​ຊາດ​ທີ່​ເປັນ​ຢາ.

**ມາດຕາ 7. ການຈັດປະເພດ ແລະ ຊະນິດ ຊັບພະຍາກອນທຳມະຊາດທີ່ເປັນຢາ** ຊັບພະຍາກອນທຳມະຊາດທີ່ເປັນຢາ ຖືກຈັດປະເພດ ແລະ ຊະນິດດັ່ງຕໍ່ໄປນີ້:

1. ພືດ, ສັດ ​ແລະ ​ແຮ່​ຈ່ານ​ທີ່​ເປັນ​ຢາ​ຊຶ່ງ​ຫາ​ໄດ້​ຍາກ​ໃນ​ທຳ​ມະ​ຊາດ ​ແລະ ມີ​ທ່າ​ອ່ຽງ​ຈະ​ສູນ​ພັນ​ໄດ້​ກຳນົດ​ໄວ້​ໃນ​ບັນຊີໝວດທີ I;

2. ພືດ, ສັດ ​ແລະແຮ່​ຈ່ານທີ່​ເປັນຢາ​ຊຶ່ງ​​ເປັນທ່າ​ແຮງ​ທາງ​ດ້ານເສດຖະກິດ, ສາ​ມາດ​ຜະລິດເປັນ​ສິນ ​ຄ້າ​ຮັບ​ໃຊ້ພາຍ​ໃນ ​ແລະ ​ເຮັດ​ຂາ​ອອກ​ ໄດ້​ກຳນົດ​ໃນ​ບັນຊີໝວດທີ II;

3. ພືດ, ສັດ ​ແລະ ​ແຮ່ຈ່ານ​ທີ່​ເປັນ​ຢາ ​ຊຶ່ງ​ມີ​ລັກສະ​ນະ​ແຜ່​ຫຼາຍ​ໃນ​ທຳ​ມະ​ຊາດ ​ໄດ້​ກຳນົດ​ໄວ້ໃນໝວດທີ III;

**ມາດຕາ 8. ການຄຸ້ມຄອງ ແລະ ການອະນຸຍາດ ການຂຸດຄົ້ນຊັບພະຍາກອນທຳມະຊາດທີ່ເປັນຢາ**

 ບຸກຄົນ ຫຼື ການຈັດຕັ້ງ ທີ່ດຳເນີນການຂຸດຄົ້ນ, ການລ່າສັດທີ່ເປັນຢາ, ການຂົນສົ່ງ, ການເກັບຮັກ ສາ, ການປຸງແຕ່ງ ແລະ ການນຳໃຊ້ຊັບພະຍາກອນທຳມະຊາດທີ່ເປັນຢາຕ້ອງໄດ້ຮັບອະນຸຍາດຈາກພາກ ສ່ວນທີ່ກ່ຽວຂ້ອງ ແລະຕ້ອງປະຕິບັດຕາມກົດໝາຍວ່າດ້ວຍຢາ ແລະ ຜະລິດຕະພັນການແພດ, ກົດໝາຍປ່າ ໄມ້, ກົດໝາຍວ່າດ້ວຍການປົກປັກຮັກສາສິ່ງແວດລ້ອມ ແລະລະບຽງການອື່ນໆ ທີ່ກ່ຽວຂ້ອງຢ່າງເຂັ້ມງວດ:

1. ການເກັບກູ້, ການຂຸດຄົ້ນພືດພັນ ແລະ ການລ່າສັດທີ່ເປັນຢາ ຊຶ່ງໄດ້ກຳນົດໄວ້ໃນບັນຊີໝວດທີ I ຕ້ອງ ໄດ້ຮັບອະນຸຍາດ ຈາກກະຊວງສາທາລະນະສຸກ ແລະ ພາກສ່ວນທີ່ກ່ຽວຂ້ອງ;

2. ການເກັບ​ກູ້, ການຂຸດ​ຄົ້ນ​ພືດ​ພັນ ​ແລະ ການລ່າສັດ​ທີ່​ເປັນ​ຢາ ຊຶ່​ງ​ໄດ້​ກຳນົດ​ໄວ້​ໃນບັນຊີໝວດທີ II ຕ້ອງ​ໄດ້​ສ້າງ​ແຜນ​ການ​ເກັບ​ກູ້ ແລະ ປູກ​ລ້ຽງ​ແທນ ຊຶ່ງ​ແຜນ​ການ​ດັ່ງ​ກ່າວ​ຕ້ອງ​ໄດ້​ຮັບ​ອະນຸມັດ ຈາກ​ກະຊວງ​ສາທາລະນະ​ສຸກ ​ແລະ ພາກ​ສ່ວນ​ທີ່ກ່ຽວຂ້ອງ;

3. ການ​ເກັບ​ກູ້, ການຂຸດ​ຄົ້ນພືດ​ພັນ ​ແລະ ສັດ​ທີ່​ເປັນຢາ ​ໄດ້​ກຳນົດ​ໄວ້​ໃນບັນຊີໝວດທີ​ III​ ຕ້ອງ​ປະຕິບັດ​ຕາມຫຼັກ​ການ ​ແລະ ລະບຽບ​ການ​ທີ່​ກະຊວງ​ສາທາລະນະ​ສຸກ ​ແລະ ພາກ​ສ່ວນກ່ຽວ ຂ້ອງ​ວາງ​ອອກ;

4. ທຸກ​ການນຳເຂົ້າ ​ແລະ ສົ່ງ​ອອກ​ຊະນິດ​ແນວ​ພັນພືດ, ສັດ, ​ແມງ​ໄມ້, ຈຸລິນ​ຊີ ແລະ ​ແຮ່​ຈ່ານທີ່​ປັນຢາ​ຕ່າງໆ ຕ້ອງ​ປະຕິບັດ​ຕາມ​ລະບຽບ​ການ ​ແລະ ມາດ​ຕະການ​ກ່ຽວ​ກັບ​ການຄຸ້ມ​ຄອງ​ເພສັດ​ຊັບພະຍາກອນ ຢ່າງ​ເຂັ້ມງວດ. ທຸກໆຊະ​ນິດ​ຢາ​ທີ່​ຈະ​ສົ່ງ​ອອກ​ຕ້ອງ​ມີການປູກ​ລ້ຽງ​ທົດ​ແທນ, ຖ້າ​ວ່າ​ບໍ່​ມີ​ການປູກ​ລ້ຽງ​ທົດ​ແທນຈະ​ບໍ່​ອະນຸຍາດ​ໃຫ້​ສົ່ງ​ອອກ;

5. ລັດ​ສົ່ງ​ເສີມ​ປະຊາຊົນບັນດາ​ເຜົ່າ​ລົງ​ທຶນໃນການ​ປູກ​​ພືດ​ ​ແລະ ລ້ຽງ​ສັດ​ທີ່​ເປັນ​ຢາ​ເພື່ອເປັນເສ​ດຖະກິດສິນ ຄ້າ​ພາຍ​ໃນ ຫຼື ສົ່ງ​ອອກ ​ແລະ​ ເປັນອາຊີບທົດ​ແທນ​ການປູກ​ຝິ່ນ ແລະ ຢຸດ​ຕິ​ການຖາງ​ປ່າ​ເຮັດ​ໄຮ່;

6. ລັດສະຫງວນລິຂະສິດຕໍ່ທຸກໆຊະນິດຊັບພະຍາກອນທຳ​ມະ​ຊາດທີ່​ເປັນ​ຢາ ແລະ ພູມປັນຍາດັ້ງເດີມຂອງ ຊາດ, ນັບທັງຜົນສຳເລັດຂອງການຄົ້ນຄວ້າວິທະຍາສາດ ຕໍ່ເປົ້າໝາຍດັ່ງກ່າວທັງຢູ່ພາຍໃນ ແລະ ຕ່າງ ປະເທດ.

**ມາດຕາ 9. ພັນທະກ່ຽວກັບການຂຸດຄົ້ນຊັບພະຍາກອນທຳມະຊາດທີ່ເປັນຢາ**

 ບຸກຄົນ ແລະ ການຈັດຕັ້ງທີ່ໄດ້ຮັບອະນຸຍາດຂຸດ​ຄົ້ນ ຫຼື ເກັບ​ກູ້ພືດ​ພັນ ​ແລະ ​ລ່າສັດທີ່​ເປັນຢາ ​ເພື່ອນຳໃຊ້​ເຂົ້າ​ໃນ​ການ​ຜະລິດ​ ແລະ​ ຈໍາໜ່າຍ​ ທັງຢູ່​ພາຍ​ໃນ ​ແລະ ຕ່າງ​ປະ​ເທດ​ຕ້ອງ​ປະຕິບັດ​ພັນທະ ຕາມ​ການ​ຕົກລົງ​ຂອງ​ອົງ​ການ​ທີ່​ອອກ​ອະນຸຍາດ ​ເພື່ອ​ປະກອບ​ສ່ວນເຂົ້າ​ໃນການ​ບູລະນະ​ແລະ ຟື້ນຟູ​ລະບົບ​ນິເວດ​ວິ​ທະຍາ.

**ໝວດທີ III**

**ອົງການຄຸ້ມຄອງ ແລະ ປົກປັກຮັກສາຊັບພະຍາກອນທຳມະຊາດທີ່ເປັນຢາ**

**ມາດຕາ 10. ອົງການຄຸ້ມຄອງ ແລະ ປົກປັກຮັກສາຊັບພະຍາກອນທຳມະຊາດທີ່ເປັນຢາ**

 ອົງການຄຸ້ມຄອງ ແລະ ປົກປັກຮັກສາຊັບພະຍາກອນທຳມະຊາດທີ່ເປັນຢາປະກອບດ້ວຍອົງ​ການຄຸ້​ມຄອງຂັ້ນສູນ​ກາງ ​ແລະ ຂັ້ນທ້ອງ​ຖິ່ນ:

ກ. ອົງ​ການຄຸ້ມຄອງ​ຊັບພະຍາກອນທຳ​ມະ​ຊາດທີ່​ເປັນ​ຢາ ມະຫາ​ພາກ​ຂັ້ນສູນກາງ ​ແມ່ນກະຊວງສາທາລະ ນະສຸກ ຊຶ່ງ​ມີໜ້າທີ່:

1. ວາງ​ລະບຽບ​ການ ​ແລະມາດ​ຕະການກ່ຽວກັບ​ການຄຸ້ມ​ຄອງ, ການຂຸດ​ຄົ້ນ, ການນຳ​ໃຊ້ ແລະປົກ​ປັກ​ຮັກສາ​​ຊັບພະຍາກອນທຳ​ມະ​ຊາດທີ່​ເປັນຢາ;

2. ກວດ​ກາ​ການຂຸດ​ຄົ້ນ ​ແລະການໃຊ້ແຫຼ່ງ​​ຊັບພະຍາກອນທຳ​ມະ​ຊາດທີ່​ເປັນຢາ;

3. ຊີ້ນຳ​ການສຳ​ຫຼວດແຫຼ່ງ​​ຊັບພະຍາກອນທຳ​ມະ​ຊາດທີ່​ເປັນ​ຢາ ​ເພື່ອດັດ​ແປງ ຫຼື ​ເພີ່ມເຕີມ​ລາຍ​ຊື່​​​ຊັບ ພະຍາກອນທີ່​ເປັນຢາ​ທີ່​ຕ້ອງ​ຈົດ​ເຂົ້າ​ໃນ​ບັນຊີ​ອະນຸລັກ​ ​ແລະປົກ​ປັກຮັກສາ​ແຫຼ່ງດັ່ງ​ກ່າວ;

4. ຈັດຕັ້ງການ​ຄົ້ນຄວ້າ​ວິ​ທະຍາ​ສາດຢ່າງ​ຕໍ່​ເນື່ອງ, ຊອກ​ຄົ້ນຫາທາດທີ່​ເປັນຢາ​ ເພື່ອ​ພັດທະນາການນຳ​ໃຊ້ ແລະ ປຸງ​ແຕ່ງເປັນຢາ​ປົວ​ພະຍາດ;

5. ໃຫ້​ຄຳ​ເຫັນ​ແກ່​ອົງ​ການ​ທີ່​ມີ​ສິດໜ້າທີ່​ຕົກລົງ ກ່ຽວ​ກັບ​ການ​ລົງ​ທຶນໃນ​ການ​ຂຸດ​ຄົ້ນ, ຄຸ້ມ​ຄອງ​ຊັບພະຍາ ກອນທຳ​ມະ​ຊ​າດທີ່​ເປັນ​ຢາ;

6. ພົວພັນຮ່ວມມືສາກົນໃນວຽກງານຄຸ້ມຄອງ, ຂຸດຄົ້ນ ແລະ ປົກປັກຮັກສາເພສັດຊັບພະຍາກອນທຳມະ ຊາດ;

7. ພົວພັນ​ປະສານສົມທົບ​ກັບ​ກະຊວງ​ກະສິກຳ​ ແລະປ່າ​ໄມ້​ໃນການ​ຄຸ້ມ​ຄອງ, ຂຸດ​ຄົ້ນ ແລະປົກ​ປັກ​ຮັກສາ​ຊັບພະຍາກອນທຳ​ມະ​ຊາດ​ທີ່ເປັນຢາ, ພົວພັນປະສານສົມທົບ​ກັບ​ກະຊວງ​ການ​ເງິນ ​ແລະ ຂະ​ແໜງ ການອື່ນໆ ​ທີ່​ກ່ຽວຂ້ອງ ເພື່ອ​ຄຸ້ມ​ຄອງ​ການ​ສົ່ງ​ອອກຊັບພະຍາກອນ ​ທີ່​ເປັນຢາ​ປະ​ເພດ​ຫວງ​ຫ້າມ, ຮີບ​ຮ້ອນ​ສະກັດ​ກັ້ນການ​ສົ່ງ​ອອກ​ທີ່​ຜິດກົດໝາຍ;

8. ປະຕິບັດໜ້າທີ່​ອື່ນໆ ທີ່ລັດຖະບານ​ມອບໝາຍ​ໃຫ້.

ຂ. ອົງ​ການຄຸ້ມ​ຄອງ ​ແລະປົກ​ປັກ​ຮັກສາ​​ຊັບພະຍາກອນທຳ​ມະ​ຊາດທີ່​ເປັນຢາຂັ້ນທ້ອງ​ຖິ່ນ ແມ່ນ​ພະ

 ​ແນກ​ສາທາລະນະ​ສຸກ​ແຂ​ວງ, ນະຄອນຫຼວງ​ ແລະເຂດ​ພິ​ເສດຊຶ່ງ​ມີສິດ​ຕົກລົງຕາມ​ນະ​ໂຍບາຍ, ມີໜ້າທີ່:

1. ກຳນົດ ແລະ ຈັດປະ​ເພດ ແລະ ຊະນິດ​ຊັບພະຍາກອນ​ທຳ​ມະ​ຊາດທີ່​ເປັນຢາ ​ທີ່​ຫາ​ໄດ້​ຍາກ, ມີ​ຄຸນ ຄ່າທາງດ້ານເສດຖະກິດ ​ແລະ ແຜ່​ຫຼາຍ ​ເພື່ອ​ປົກ​ປັກ​ຮັກສາ, ພັດທະນາ ແລະ​ ຂະ​ຫຍາຍແນວພັນ ຊັບພະຍາກອນ​ທຳ​ມະ​ຊາດທີ່​ເປັນ​ຢາ;
2. ຄຸ້ມ​ຄອງ​ການຂຸດ​ຄົ້ນ, ການນຳ​ໃຊ້ ແລະ ການອະນຸລັກ​ແຫຼ່ງ​​ຊັບພະຍາກອນ​ທຳ​ມະ​ຊາດ ທີ່ເປັນ​ຢາ ​ໃນ​ຂອບ​ເຂ​ດທ້ອງຖິ່ນ​ຂອງ​ຕົນ;
3. ດຳ​ເນີນ​ການສຳ​ຫຼວດ ​ແລະ ຂຶ້ນບັນຊີ​ແຫຼ່ງ​ຊັບພະຍາກອນທຳ​ມະ​ຊາດທີ່​ເປັນຢາ, ​ໂດຍ​ສະ​ເພາະ​ຕົ້ນ​ໄມ້​ທີ່​ເປັນ​ຢາ ຊຶ່ງ​ມີ​ຢູ່​ໃນ​ທ້ອງ​ຖິ່​ນຂອງ​ຕົນ ​ແລະເອົາ​ໃຈ​ໃສ່​ກ່ຽວ​ກັບ​ຕົ້ນ​ຢາ​ທີ່​ມີໜ້ອຍ, ມີ​ທ່າ​ອ່ຽງທີ່​ຈະ​ສູນພັນ ຫຼື ມີ​ການ​ເກັບ​ກູ້​ເປັນ​ຈຳນວນ​ຫຼາຍ ​ເພື່ອ​ສະ​ເໜີຈັດ​ເພີ່ມ​ເຂົ້າ​ໃນ​ບັນຊີ​ຂອງ​ຕົ້ນ​ຢາ​ທີ່​ຈະ​ຕ້ອງ​ອະ ນຸ​ລັກຮັກສາ;
4. ຈັດຕັ້ງປະຕິບັດລະບຽບ​ການ ​ແລະ ມາດ​ຕະການທີ່​ອົງ​ການ​ຄຸ້ມ​ຄອງ ​ແລະ ປົກ​ປັກ​ຮັກສາ​​ຊັບພະຍາ ກອນ​ທຳ​ມະ​ຊາດທີ່​ເປັນຢາ ​ຂັ້ນສູນ​ກາງ​ວາງ​ອອກ;
5. ໃຫ້​ຄຳ​ເຫັນແກ່​ອຳນາດ​ການປົກ​ຄອງ​ແຂ​ວງ,​ ນະຄອນຫຼວງວຽງ​ຈັນ ແລະ ເຂດ​ພິ​ເສດໃນ​ວຽກ​ງານຄຸ້ມ ​ຄອງ, ຂຸດ​ຄົ້ນ, ສຳ​ຫຼວດ ​ແລະ ປົກ​ປັກ​ຮັກສາ​​ຊັບພະຍາກອນ​ທຳ​ມະ​ຊາດທີ່​ເປັນ​ຢາ;
6. ປະສານສົມ​ທົບ​ກັບ​ພະ​ແນ​ກກະສິກຳ​ ແລະ ປ່າ​ໄມ້​ແຂ​ວງ, ​ນະຄອນຫຼວງ​ ແລະ ​ເຂດ​ພິເສດໃນການ​ເຄື່ອນໄຫວ​ວຽກ​ງານ​ຄຸ້ມ​ຄອງ, ຂຸດ​ຄົ້ນ ​ແລະ ປົກ​ປັກ​ຮັກສາຊັບພະຍາກອນ​ທຳ​ມະ​ຊາດທີ່​ເປັນຢາ;

7. ລາຍ​ງານ​ກ່ຽວ​ກັບ​ການ​ຄຸ້ມ​ຄອງ, ຂຸດ​ຄົ້ນ ​ແລະ ປົກ​ປັກ​ຮັກສາຊັບພະຍາກອນ​ທຳ​ມະ​ຊາດທີ່​ເປັນຢາ ໃຫ້ອົງ​ການ​ຄຸ້ມຄອງ ​ແລະ ປົກ​ປັກ​ຮັກສາຊັບພະຍາກອນ​ທຳ​ມະ​ຊາດທີ່​ເປັນຢາ​ຂັ້ນສູນ​ກາງ ຢ່າງ​ເປັນ ປົກກະຕິ;

8. ປະຕິບັດໜ້າທີ່​ອື່ນໆ ທີ່​ໄດ້​ຮັບ​ມອບໝາຍ.

**ໝວດທີ IV**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 11. ນະໂຍບາຍຕໍ່ຜູ້ມີຜົນງານ**

ບຸ​ກຄົນ ຫຼື ການ​ຈັດ​ຕັ້ງ ທີ່​ມີຜົນງານ​ດີ​ເດັ່ນ​ ໃນ​ການປະກອບ​ສ່ວນ​ປົກ​ປັກ​ຮັກສາ​ແຫຼ່ງ​ຊັບພະຍາກອນ ທຳມະ​ຊາດທີ່​ເປັນ​ຢາ ຈະ​ໄດ້​ຮັບ​ການ​ຍ້ອງ​ຍໍ ຫລື ປະຕິບັດ​ນະ​ໂຍບາຍຕ່າງໆ ​ຕາມ​ຄວາມ​ເໝາະສົມ.

**ມາດຕາ 12. ມາດຕະການຕໍ່ຜູ້ລະເມີດ**

ບຸ​ກຄົນ ຫລື ການ​ຈັດຕັ້ງ​ໃດ ທີ່​ໄດ້​ລະ​ເມີດ​​ດຳລັດ​ສະບັບນີ້ ຈະ​ຖືກ​ສຶກສາ​ອົບຮົມ, ປັບ​ໃໝ ຫລື ດຳ​ເນີນຄະດີ​ຕາມ​ກົດໝາຍອີ​ງຕາມ​ກໍ​ລະນີ​ໜັກ ຫຼື ເບົາ, ລວມທັງ​ການໃຊ້ແທນຄ່າ​ເສ​ຍຫາຍທີ່​ເກີດ​ຈາກ​ການລະ​ເມີດນັ້ນ

**ໝວດທີ V**

**ບົດບັນຍັດສຸດທ້າຍ**

**ມາດຕາ 13. ການຈັດຕັ້ງປະຕິບັດ**

ມອບ​ໃຫ້​ກະຊວງ​ສາທາລະນະ​ສຸກ, ບັນດາ​ຂະ​ແໜງການ​ທີ່​ກ່ຽວຂ້ອງ ແລະ ອຳ​ນາດ​ການ​ປົກ​ຄອງ​ທ້ອງ​ຖິ່​ນ ​ເປັນ​ຜູ້​ຈັດຕັ້ງປະຕິບັດ ດຳລັດ​ສະບັບ​ນີ້ຢ່າງ​ເຂັ້ມງວດ.

**ມາດຕາ 14. ຜົນສັກສິດ**

ດຳລັດ​​ວ່າ​ດ້ວຍ​​ຊັບພະຍາກອນ​ທຳ​ມະ​ຊາດທີ່​ເປັນ​ຢາ​ ສະບັບນີ້ມີ​ຜົນສັກສິດນັບແຕ່​ມື້ລົງ​ລາຍ​ເຊັນເປັນ ຕົ້ນໄປ. ຂໍ້​ກຳນົດ, ບົດ​ບັນຍັດ ​ແລະ ລະບຽບ​ການທີ່​ຂັດ​ກັບ​ດຳລັດ ສະບັບ​ນີ້ລ້ວນ​ແຕ່​ ຖືກ​ຍົກ​ເລີກ.

ນະຄອນຫຼວງວຽງ​ຈັນ, ວັນ​ທີ 30.09.2003

**ນາຍົກລັດຖະມົນຕີແຫ່ງ ສ.ປ.ປ. ລາວ**

**ບັນຊີຊັບພະຍາກອນທຳມະຊາດທີ່ເປັນຢາ**

|  |  |  |  |  |  |  |
| --- | --- | --- | --- | --- | --- | --- |
| **ລ/ດ** | **ຊື່ລາວ** | **ຊື່ວິທະຍາສາດ ແລະ ສະກຸນ** | **ໜວດI** | **ໝວດII** | **ໝວດIII** | **ສ່ວນໃຊ້ເຮັດຢາ** |
|  | **ສັດລ້ຽງລູກດ້ວຍນໍ້ານົມ** |  |  |  |  |  |
| 1 | ງົວບາ | Bos sauveli | + |  |  | ເຂົາ, ກະດູກ |
| 2 | ຊ້າງ | Elephas maximus | + |  |  | ກະດູກ, ຫຼັງ |
| 3 | ຄວາຍປ່າ | Bubalus bubalis | + |  |  | ເຂົາ |
| 4 | ງົວປ່າ | Bos javanicus | + |  |  | ບີ,ເຂົາ |
| 5 | ເມີຍ | Bos gaurus | + |  |  | ບີ,ເລັບ,ແຂ້ວ |
| 6 | ເໝືອຍ | Helarctors malayanus | + |  |  | ບີ,ເລັບ,ແຂ້ວ |
| 7 | ໝີດຳ | Selenarctos thibetanus | + |  |  | ບີ,ເລັບ,ແຂ້ວ |
| 8 | ໂອງ, ມັງ | Cervus eldi | + |  |  | ເຂົາ |
| 9 | ເຍືອງຜາ | Nemorhedus caudatus | + |  |  | ເລື້ອດ,ເຂົາ,ກະດູກ,ບີ |
| 10 | ຂາແດງ | Pygathix nemaeue | + |  |  | ໂພ່ນ |
| 11 | ທະນີທຸກຊະນິດ | Hylobates sp | + |  |  | ໂພ່ນ, ກະດູກ |
| 12 | ຄ່າງ (ໂຄງ) | Presbytes franciosis | + |  |  | ໂພ່ນ, ກະດູກ |
| 13 | ຕະລຸງ | Presbytes cristatus | + |  |  | ໂພ່ນ, ກະດູກ |
| 14 | ຟານດົງ | Megamuntiacus vuquangensis | + |  |  | ເຂົາ |
| 15 | ໝາປ່າ | Cuon alpinus | + |  |  | ແຂ້ວ,ບີ |
| 16 | ກະທິງ | Rhinoceros ulsicornis | + |  |  | ເຂົາ,ກະດູກ,ບີ |
| 17 | ກວາງ | Cervus unicolor | + |  |  | ເຂົາ |
| 18 | ໄກ້ | Tragulus javanicus | + |  |  | ເຂົາ |
| 19 | ໝູປ່າ |  |  | + |  | ກະດູກ,ແຂ້ວ,ຄາງກະໄຕ |
| 20 | ລີງ | Macaca sp |  | + |  | ໂພ່ນ, ສະໝອງ |
| 21 | ລີງລົມ | Nicticebus coucang |  | + |  | ໜັງ,ຂົນ |
| 22 | ເຍືອງ | Capricornis sumatrensis | + |  |  | ນໍ້າມັນ, ເຂົາ |
| 23 | ໝາລືງ | Melogale personata |  | + |  | ນໍ້າມັນ |
| 24 | ໝູລືງ | Arctonyx collaris |  | + |  | ນໍ້າມັນ |
| 25 | ສິງ | Panthera leo | + |  |  | ບີ,ກະດູກ,ແຂ້ວ |
| 26 | ເສືອລາຍເມກ | Neofelis nebalosa | + |  |  | ໝົດໂຕ |
| 27 | ເສືອໄຟ | Felis temmincki | + |  |  | ໝົດໂຕ |
| 28 | ເສືອປ່າ | Felis viverrina | + |  |  | ໝົດໂຕ |
| 29 | ເສືອໂຄ່ງ | Pnthera tigris L | + |  |  | ໝົດໂຕ |
| 30 | ເສືອດາວ | Panthera pardus | + |  |  | ຂົນ,ແຂ້ວ,ເລັບ |
| 31 | ແຮດ | Rhinoceros unicornis L | + |  |  | ໝົດໂຕ |
|  | **ສັດປີກ** |  |  |  |  |  |
| 1 | ໄກ່ປ່າ | Gallus gallus |  | + |  | ເດືອຍ |
| 2 | ໄກ່ຂວາ | Lophura nycthemera | + |  |  | ເດືອຍ |
| 3 | ໄກ່ດຳ |  |  | + |  | ໝົດໂຕ |
| 4 | ກາດຳ |  |  | + |  | ກະດູກ,ໝົດໂຕ |
| 5 | ນົກຍຸງ | Pavo muticus | + |  |  | ຂົນ, ບີ, ກະດູກ |
| 6 | ນົກຫົງ | Pelecanus philipensis | + |  |  | ຂົນ, ສົບ |
| 7 | ນົກສາລິກາ | Gracula religioss | + |  |  | ບີ,ກະດູກ |
| 8 | ນົກເປັດກ່າປີກຂາວ | Cairina scutulata | + |  |  | ນໍ້າມັນ |
| 9 | ນົກແອ່ນ |  |  | + |  | ຮັງ |
| 10 | ນົກກອງກອດ | Polyplectron bicalearatum | + |  |  | ສົບ,ເດືອຍ |
| 11 | ນົກກາຮີງ |  |  | + |  | ໝົດໂຕ |
| 12 | ນົກກົກ | Buceros bicornis | + |  |  | ສົບ |
| 13 | ນົກກາໄຊ |  |  | + |  | ໝົດໂຕ |
| 14 | ເຜີ້ງ |  |  |  | + | ນໍ້າ,ຮັງ |
| 15 | ເຈຍ |  |  |  | + | ຂີ້ເຈຍ |
| 16 | ຕໍ່ |  |  |  | + | ຮັງ |
| 17 | ຂີ້ສູດ |  |  |  | + | ຮັງ |
| 18 | ແຮ້ງ | Sarcogyps calvas |  | + |  | ກະດູກ |
| 19 | ແຫຼວ | Fam:Accipitridac |  | + |  | ກະດູກ,ເລັບ,ສົບ |
| 20 | ຮຸ້ງ |  | + |  |  | ກະດູກ,ເລັບ,ສົບ |
|  | **ສັດເລືອຄານ** |  |  |  |  |  |
| 1 | ແຂ້ | Crocodylus siamensis | + |  |  | ແຂ້ວ,ບີ |
| 2 | ເຕົ່າ | Chinemys reevesii |  | + |  | ກະດູກ,ອອງ,ເອີກ |
| 3 | ງູເຫຼືອມ | Python reticulatus | + |  |  | ປ້ອງຄໍ,ດູກ,ບີ |
| 4 | ງູຫລາມ | Python molurus | + |  |  | ປ້ອງຄໍ,ກະດູກ,ບີ |
| 5 | ງູຈົງອາງ | Ophiophgus hannah | + |  |  | ໝົດໂຕ |
| 6 | ງູເຫົ່າ |  | + |  |  | ໝົດໂຕ |
| 7 | ເໝັ້ນ | Hystrix hodgsoni | + |  |  | ໂພ່ນ,ບີ,ກະດູກ |
| 8 | ລິ່ນ | Manis pentadactyla | + |  |  | ເກັດ |
| 9 | ບ່າງລົ້ວ | Hylopetes lepidus |  | + |  | ກະດູກ,ໂພ່ນ |
| 10 | ກັບແກ້ | Gekko gekko L |  |  | + | ໝົດໂຕ |
| 11 | ແລນ | Vanarus salvator |  | + |  | ນໍ້າມັນ |
| 12 | ຈອນຟອນ |  |  | + |  | ກະດູກ,ແຂ້ວ |
| 13 | ອົ້ນ | Rhizomys sp |  | + |  | ເລື້ອດ |
| 14 | ຫງອນ |  |  | + |  | ໂພ່ນ,ຂົນ,ກະດູກ |
| 15 | ກະທ້າງ | Calotes sp |  | + |  | ດູກ, ຄາງກະໄຕ |
|  | **ປາ** |  |  |  |  |  |
| 1 | ປາຂ່າ | Orcaella brevirostris | + |  |  | ບີ, ນໍ້າມັນ |
| 2 | ປາຝາ | Carapax amydae |  | + |  | ບີ,ກະດູກ,ເອີກ,ອອງ |
| 3 | ປາຝາໄລ | Himantura chaophraya |  | + |  | ໄລ,ບີ |
| 4 | ຫອນເງືອກ(ປະກາລັງ) |  |  | + |  | ຫອນ |
| 5 | ປາບຶກ | Pagasianodom gigas Chevey |  | + |  | ບີ, ນໍ້າມັນ ,ກະດູກ |
| 6 | ປາໝູໝາດ |  |  | + |  | ບີ, ນໍ້າມັນ ,ກະດູກ |
| 7 | ປາແຂ້ |  |  | + |  | ບີ, ນໍ້າມັນ ,ກະດູກ |
| 8 | ປາຄໍ່ |  |  |  | + | ບີ |
| 9 | ປາຄໍ່ກັ້ງ |  |  | + |  | ໝົດໂຕ |
| 10 | ປາກວານ |  |  | + |  | ບີ, ກະດູກ |
| 11 | ປາຊວຍ |  |  | + |  | ນໍ້າມັນ |
|  | **ພືດ** |  |  |  |  |  |
| 1 | ກູດຕີນຮຸ້ງ | Boerhaavia repens L.C36 | + |  |  | ຮາກ |
| 2 | ກົງສະເດັນ | Croton sp |  | + |  | ໝົດຕົ້ນ |
| 3 | ເກດສະໜາ | Aquilaria agallocha Pierre | + |  |  | ໝົດຕົ້ນ |
| 4 | ເກື້ອມ | Canarium kerrii CRAIB A |  |  | + | ໝາກ,ຢາງ |
| 5 | ແກ້ວຮາກຫອມ | Alyxia divaricataPIT |  |  | + | ຮາກ |
| 6 | ກອກດ່ອນ | Spondias sp |  |  | + | ເປືອກ |
| 7 | ກອຍ | Dioscorea hispida Venn |  |  | + | ຫົວ |
| 8 | ກະຊາຍ (ຫວ້ານ) | Boesenbergia rotunda (L.) Mansf |  |  | + | ຫົວ |
| 9 | ເກືອ | Diospyros mollis Griff |  | + |  | ຫມາກ |
| 10 | ກະທື (ຫວ້າ ) | Zingiber zerumbet (Linn.) Smith |  |  | + | ຫົວ |
| 11 | ຂົມລະຫວານຈໍ້ | Evodia lepta (Spreng) Merr | + |  |  | ຫມົດຕົ້ນ |
| 12 | ຂີ້ຫມີ້ນຕົ້ນ | Careya herbacea Roxb |  | + |  | ລຳຕົ້ນ |
| 13 | ຂີງແຄງປາກັ້ງ | Homalomena aromatica Schott |  |  | + | ເຫງົ້າຫົວ |
| 14 | ເຂົາຮໍ (ເຄືອ) | Tinospora crispa MIERS |  |  | + | ເຄືອ |
| 15 | ຂະຍອມພູ | Rauwolfia serpentina Benth |  |  | + | ຮາກ |
| 16 | ຂະຍອມພູ | R. verticillata (Lour.) Baill |  |  | + | ຮາກ |
| 17 | ຂີງຜາ | Zingiber sp |  |  | + | ຫົວ |
| 18 | ເຂົ້າຫລາມດົງ | Goniothalamus saigonensis P |  |  | + | ລຳຕົ້ນ |
| 19 | ແຄ່ຫອມ | Cinnamomum zeylanicum Nees |  | + |  | ເປືອກ,ໃບ |
| 20 | ແຄ່ຫມູ່ | Cinnamomum obtusifolium Nees |  |  | + | ເປືອກ,ໃບ |
| 21 | ແຄ່ເຜັດ | Cinnamomum sp |  |  | + | ເປືອກ,ໃບ |
| 22 | ເຄັງ (ໄມ້) | Dialium cochinchinense P |  |  | + | ລຳຕົ້ນ |
| 23 | ຈີ່ນາຍກ້ອມ | Adenosma capitatum Benth |  |  | + | ໃບ,ລຳ |
| 24 | ຈັນຈູມ | Amomum aromaticum Roxb |  |  | + | ໝາກ |
| 25 | ຈັນໄດ | Dracaena cambodiana P |  |  | + | ແກນ |
| 26 | ຈອງບາ | Sterculia lychnophora HANCE |  |  | + | ໝາກ |
| 27 | ຈັນບາ | Illicium verum Hook. F |  | + |  | ລຳຕົ້ນ,ດອກ,ໝາກ |
| 28 | ຈັນແດງ | Pterocarpus indicus L |  | + |  | ແກນຕົ້ນ |
| 29 | ສົ້ມມໍ | Terminalia chebula Retz |  |  | + | ໝາກ |
| 30 | ແສງເບື່ອ | Strychnos nux vomica L |  |  | + | ແກ່ນ |
| 31 | ແສງຄຳຕົ້ນ | Terminalia nigrovenulosa P |  | + |  | ເປືອກຕົ້ນ |
| 32 | ສົ້ມຂີ້ມອນ | Embelia ribes Burm |  |  | + | ຫມາກ |
| 33 | ໄສ້ໄກ່(ເຄືອ) | Morinda officinalis F.C. |  |  | + | ເຄືອ |
| 34 | ສ່ອງຟ້າ | Clausena harmandiana P |  | + |  | ໃບ |
| 35 | ສີໄຄຕົ້ນ | Litseea cubeba (Lour.) Pers |  | + |  | ລຳ, ນໍ້າມັກຈາກຕົ້ນ |
| 36 | ໄສ້ຊ້າງ | Bauhinia sp |  | + |  | ເຄືອ |
| 37 | ສະລີປີ | Piper retrofractum Wall |  | + |  | ຫມາກ,ເຄືອ |
| 38 | ຊາງຈິງ | Dendrocalamus strictus Nees | + |  |  | ລຳຕົ້ນ |
| 39 | ຊັນຊີ | Zingiber sp. |  |  | + | ຫົວ |
| 40 | ຊ້າປ່າ | Helicteres hirsuta Lour |  |  | + | ເປືອກ |
| 41 | ຊາຍນອນດຽວ | Pyrrhosia lingua (Thunb.) |  |  | + | ເຫົ້ງາຮາກ |
| 42 | ຊິມ (ເຄືອ) | Streptocaulon tomentosum W |  |  | + | ຮາກ,ເຄືອ |
| 43 | ຊ້າ | Shorea falcata J.E. |  |  | + | ລຳ,ຮາກ |
| 44 | ຊ້າຈວງ | Cinnamomum cassia BL |  |  | + | ເປືອກ,ໃບ |
| 45 | ຍາ (ກົກ) | Styrax tonkinense P |  |  | + | ຢາງ |
| 46 | ຢາງບົງ | Nothaphoebe umbelliflora Bl |  |  | + | ເປືອກ |
| 47 | ຢິກບໍ່ຖອງ | Eurycoma longifolia Jack |  |  | + | ລຳ,ຮາກ |
| 48 | ຍໍປ່າ | Morinda tinctoria Roxb |  |  | + | ລຳ,ໃບ |
| 49 | ຍາງ (ຕົ້ນ) | Hopea hainanensis Merr |  |  | + | ເປືອກຕົ້ນ |
| 50 | ດອກເຜີ້ງ | Saccolabium albolineatum Teysm |  |  | + | ໝົດຕົ້ນ |
| 51 | ແດງດ່ານ (ເຄືອ) | Sargentodoxa cuneata (Oliv) Rehd |  | + |  | ຮາກ,ເຄືອ |
| 52 | ດູ່ເລືອດ | Pterocarpus macrocarpus Kurz | + |  |  | ເປືອກຕົ້ນ |
| 53 | ຕູມກາແດງ | Strychnos sp | + |  |  | ໝາກ, ແກນຕົ້ນ |
| 54 | ຕູມ (ຫມາກ) | Aegle marmelos Corr |  |  | + | ໝາກ |
| 55 | ຕ່ອມເງິນ | Stephania rotunda Lour |  |  | + | ຫົວ |
| 56 | ຕີນຈຳ | Ardisia silvestris Pit |  | + |  | ຮາກ ,ລຳ |
| 57 | ຕີນເປັດ | Alstonia scholaris L |  |  | + | ໝົດຕົ້ນ |
| 58 | ຖົ່ມ | Adenia cordifolia (Willd) Hook |  |  | + | ລຳຕົ້ນ |
| 59 | ເທົ້າສານ | Rhapis laosensis Becc |  |  | + | ລຳ,ຮາກ |
| 60 | ທຽນດຳ | Abronia angusta |  |  | + | ແກ່ນໝາກ,ລຳຕົ້ນ |
| 61 | ນົມຜາ | Stalactite/stalacmite |  |  | + | ນົມຕິດຜາ |
| 62 | ນໍ້າເຕົ້ານ້ອຍ | Polyalthia suberosa Benth.Hook |  |  | + | ລຳ,ຮາກ |
| 63 | ເບເບລິນ | Mahonia nepalensis D C | + |  |  | ຮາກ |
| 64 | ບີຄົນ | Brucea sumatrana Roxb |  |  | + | ລຳຕົ້ນ |
| 65 | ເປົ້າເລືອດ | Croton robustus Kurz |  | + |  | ລຳ |
| 66 | ປະດົງເລືອດ | Dalbergia bariensis P |  | + |  | ເຄືອ  |
| 67 | ປໍສາ | Broussonetia papyriferaVent |  |  | + | ເປືອກ |
| 68 | ຜ່າສາມ | Flacourtia montana Grah |  |  | + | ລຳຕົ້ນ |
| 69 | ຝົນແສນຫາ | Stixis scandens Lour |  | + |  | ລຳຕົ້ນ |
| 70 | ຝາງແດງ | Caesalpinia sappan Linn | + |  |  | ແກນຕົ້ນ |
| 71 | ພັງຄີ | Croton tomentosus Mull |  |  | + | ຮາກ |
| 72 | ຟອດຟາວ | Gouania leptostachya D C |  |  | + | ຫມົດເຄືອ |
| 73 | ມັນອ້ອນລີງ | Polygonum multiflorum Thunb |  |  | + | ຫົວ |
| 74 | ມັນຂາໄກ່ | Codonopsis sp |  |  | + | ຫົວ |
| 75 | ໄມ້ໂລງເລງ | Fokienia hodginsii (Dunn.)A. Henry et Thomas |  |  | + | ໝົດຕົ້ນ |
| 76 | ມູກໃຫຍ່ | Holarrhena antidysenterica Wall |  |  | + | ເປືອກຕົ້ນ |
| 77 | ມ່ວງກະສໍ | Mangifera sp |  | + |  | ເປືອກ |
| 78 | ມ້ວຍເລືອດ | Gnetum latifolium BL |  |  | + | ເຄືອ |
| 79 | ມອນກາ | Caesalpinia rhombifolia J.E |  | + |  | ລຳຕົ້ນ |
| 80 | ມຸ້ງກະຕ່າຍ | Oldenlandia capitellata O.Kze |  | + |  | ຫມົດຕົ້ນ |
| 81 | ຢານາງແດງ | Limacia sp |  | + |  | ຮາກ,ເຄືອ |
| 82 | ຢາຫົວ | Smilax glabra Roxb |  |  | + | ຫົວ |
| 83 | ເລັບມືນາງ | Schefflera elliptic Harms |  |  | + | ເປືອກ,ລຳ |
| 84 | ເລັບມືນາງໜາມ | Acanthopanax gracilistrylus W.W. Smith | + |  |  | ເປືອກ |
| 85 | ເລັບຮຸ້ງ | Celtis sp |  | + |  | ເຄືອ |
| 86 | ຫົວສາມສິບ | Stemona tuberosa Lour |  |  | + | ຫົວ |
| 87 | ຫວ້ານລາຍ | Anoectochilus formosusHayana | + |  |  | ໝົດຕົ້ນ |
| 88 | ໜາດສ້ອຍ | Leonurus heterophyllus Sweet |  |  | + | ໃບ,ລຳ |
| 89 | ຫາດມີ້ | Artocarpus lakoocha Roxb |  | + |  | ແກນຕົ້ນ |
| 90 | ຫມາກແຕກ (ເຄືອ) | Celastrus paniculata Willd |  | + |  | ຮາກ,ເຄືອ |
| 91 | ແໜ່ງ | Amomum ovoideum P |  | + |  | ໝາກ,ຮາກ |
| 92 | ເໝືອດຄົນ | Scleropyrum wallichianum Arnott |  |  | + | ລຳຕົ້ນ |
| 93 | ອຽນດ່ອນ | Osbeckia chinensis L |  | + |  | ຮາກ |
| 94 | ອ້ອຍສາມສວນ | Streptocaulon extensum Wight |  |  | + | ເຄືອ |
| 95 | ຮີ້ງຂາວ | Taxus sp |  | + |  | ລຳຕົ້ນ |
| 96 | ແຮມ (ເຄືອ) | Coscinium usitatum P |  | + |  | ເຄືອ |